b'\n_START_ARTICLE_\nLoongson\n_START_SECTION_\nHistorie\n_START_PARAGRAPH_\nI Kina er over 75% av innbyggerne uten tilgang til internett eller datamaskiner, og ettersp\xc3\xb8rselen er enorm. I l\xc3\xb8pet av 2008 kj\xc3\xb8pte kinesere 39,6 millioner datamaskiner. Intel og AMD er begge amerikanske selskap som dominerer prosessormarkedet i verden, og av frykt for spionasje benytter ikke den kinesiske regjering USA-produserte prosessorer eller hovedkort i sitt milit\xc3\xa6re utstyr. Med tanke p\xc3\xa5 konsekvensen av \xc3\xa5 bli l\xc3\xa5st ute av det internasjonale markedet startet Kina en prosess for \xc3\xa5 skape sin egen teknologi, for \xc3\xa5 gj\xc3\xb8re seg mer uavhengig av internasjonale akt\xc3\xb8rer. Loongson er en del av denne prosessen._NEWLINE_Utviklingen av den f\xc3\xb8rste Loongson-prosessoren, Loongson 1, startet i 2001. Loongson 1 var en ren 32-bits prosessor som hadde maksimum hastighet p\xc3\xa5 266Mhz og var tenkt hovedsakelig for kasseapparat og andre integrerte datamaskiner. Den neste utgaven i Loongson-serien var Loongson 2. Denne serien var beregnet p\xc3\xa5 vanlige datamaskiner, og den f\xc3\xb8rste versjonen hadde en maksimal hastighet p\xc3\xa5 500Mhz. En oppdatert versjon, kalt Loongson 2E, kunne yte opptil 1Ghz. Alle prosessorene i Loongson 2-serien er 64-bits.\n_START_SECTION_\nLoongson 2F\n_START_PARAGRAPH_\nLoongson 2F er den siste prosessoren i rekken av Loongson 2-prosessorer og ble utgitt tidlig 2008. Loongson 2F kan kj\xc3\xb8re fireveis samtidige instruksjoner, har 5 utf\xc3\xb8relsesenheter (2 ALU, 2 FPU og 1 AGU). I tillegg har prosessoren integrert DDR2-kontroller og bruker maksimum 4W n\xc3\xa5r den kj\xc3\xb8rer p\xc3\xa5 1Ghz.\n_START_SECTION_\nLoongson 3\n_START_PARAGRAPH_\nNeste-generasjons Loongson-prosessor, Loongson 3, er i stand til \xc3\xa5 kj\xc3\xb8re p\xc3\xa5 en hastighet mellom 1Ghz og 1,2Ghz, har fire (10W) eller \xc3\xa5tte kjerner (20W). Prosessoren ble lansert i april 2010. Loongson 3 implementerer over 200 nye instruksjoner for \xc3\xa5 hjelpe med x86-emulering. Dette vil gj\xc3\xb8re det enklere for utviklere \xc3\xa5 portere x86-baserte programmer og operativsystemer til Loongson-plattformen. Loongson 3 ble lansert i 2010.\n_START_SECTION_\nKompatibilitet\n_START_PARAGRAPH_\nMange programmer og operativsystem kan bli portert til Loongson, og flere Linux- og BSD-systemer har allerede blitt portert. Det eksisterer ogs\xc3\xa5 et eget nettverk av utviklere som jobber med Loongsonst\xc3\xb8tte for Linuxkjernen._NEWLINE_I mars 2010 porterte Lemote Googles operativsystem Android til Loongson-plattformen.\n_START_SECTION_\nKompilatorer\n_START_PARAGRAPH_\nGNU Compiler Collection er den prim\xc3\xa6re kompilatoren for utvikling p\xc3\xa5 Loongson-plattformen. I versjon 4.4 av GCC kan man angi kompilatorflaggene \xc2\xab-march=loongson2f\xc2\xbb og \xc2\xab-mtune=loongson2f\xc2\xbb for \xc3\xa5 optimalisere det kompilerte programmet for Loongson-prosessoren. Versjon 4.6 introduserte st\xc3\xb8tte for nestegenerasjons Loongson 3A.  Clisp, en Common Lisp-kompilator, har ogs\xc3\xa5 blitt portert til Loongson av Debian-teamet._NEWLINE_ICT har ogs\xc3\xa5 portert Open64, en avansert optimaliseringskompilator, til Loongson 2-serien.\n_START_SECTION_\nProgramvare\n_START_PARAGRAPH_\nProgramvare som er fri og \xc3\xa5pen kildekode kan bli optimalisert og kompilert til \xc3\xa5 fungere p\xc3\xa5 Loongson. De mest popul\xc3\xa6re programvarene som er fullstendig fri, som OpenOffice.org, Mozilla Firefox, Pidgin, VLC og Amarok har allerede blitt portert til Loongson. For .NET-utvikling finnes det en uoffisiell port av programmeringsspr\xc3\xa5ket Mono.\n_START_SECTION_\nKommersielle produkter\n_START_PARAGRAPH_\nI mars 2006 annonserte Lemote en Loongson 2-basert maskin kalt Longmeng (Dragedr\xc3\xb8m)._NEWLINE_YellowSheepRiver lanserte en mini-PC med en 400Mhz Loongson 2-prosessor som heter Municator YSR-639._NEWLINE_Loongson-prosessorene har blitt implementert kontinuerlig av to kommersielle akt\xc3\xb8rer. Lemote Technology i Kina med sin YeeLoong Netbook, FuLoong mini-PC  og EMTEC sin Gdium Liberty netbook Begge akt\xc3\xb8rene har internasjonale forhandlere_NEWLINE_I 2010 lanserte Lemote en alt-i-ett datamaskin, kalt LynLoong, med Loongson 2F-prosessoren.'